เงินบาทเปิดตลาด 30.89/93
ธนาคารกรุงเทพ รายงาน เงินบาทเปิดตลาดเช้านี้อยู่ที่ระดับ 30.89/93 อ่อนค่าจากวานนี้
16 ก.ย. 2553

ธนาคารกรุงเทพ รายงาน เงินบาทเปิดตลาดเช้านี้อยู่ที่ระดับ 30.89/93 อ่อนค่าจากวานนี้
นักบริหารเงินธนาคารกรุงเทพ กล่าวว่า เงินบาทเปิดตลาดเช้านี้อยู่ที่ระดับ 30.89/93 บาท/ดอลลาร์ ปรับตัวอ่อนค่าจากเย็นวานนี้ที่ระดับ 30.84/86 บาท/ดอลลาร์ เช่นเดียวกันค่าเงินในภูมิภาคซึ่งเป็นผลพวงต่อเนื่องหลังรับข่าวการประกาศแทรกแซงค่าเงินเยนของรัฐบาลญี่ปุ่น แต่หากภาวะเศรษฐกิจในภูมิภาคดีจริงก็อาจกลับมาปรับตัวแข็งค่าได้เหมือนเดิม
"วันนี้น่าจะทรงตัว เพราะก่อนหน้านี้ปรับตัวอ่อนค่ามามาก" นักบริหารเงิน กล่าว
ประเด็นเรื่องมาตรการดูแลค่าเงินบาทของธนาคารแห่งประเทศไทย(ธปท.) คงจะไม่มีผลกระทบแล้ว หลังมีความชัดเจนว่าจะไม่มีมาตรการใดๆ ออกมา แต่เป็นเพียงแค่จับตาดูเท่านั้น แต่ปัจจัยหลักมาจากรัฐบาลญี่ปุ่นประกาศแทรกแซงค่าเงินเยน ซึ่งเป็นเรื่องเหนือความคาดหมายของตลาด
"ก่อนหน้านี้นายกฯ คนใหม่ของญี่ปุ่นบอกว่าจะไม่แทรกแซง แต่หลังจากได้เป็นนายกฯ แล้วเงินเยนแข็งมากค่าสุดในรอบ 15 ปี ไม่มีใครคาดคิดว่าจะเข้าแทรกแซง" นักบริหารเงิน กล่าว
สำหรับความเคลื่อนไหวของค่าเงินสกุลเงินหลักต่างประเทศช่วงเช้านี้ เงินเยนอยู่ที่ระดับ 85.57/61 เยน/ดอลลาร์ ปรับตัวอ่อนค่าจากระดับ 85.31/35 เยน/ดอลลาร์ ส่วนเงินยูโรอยู่ที่ระดับ 1.2995/2997 ดอลลาร์/ยูโร ปรับตัวแข็งค่าจากระดับ 1.2975/2980 ดอลลาร์/ยูโร
นักบริหารเงิน มองว่า วันนี้เงินบาทน่าจะเคลื่อนไหวในกรอบระหว่าง 30.85-30.95 บาท/ดอลลาร์